钦定古今图书集成/明伦汇编/闺媛典/第366卷 > 《哀老妇》宋·李觏
## 钦定古今图书集成/明伦汇编/闺媛典/第366卷 > 《哀老妇》宋·李觏

“里中一老妇，行行啼路隅。自悼未亡人，暮年从二夫。
寡时十八九，嫁时六十馀。昔日遗腹儿，今兹垂白须。
子岂不欲养，母岂不怀居。徭役及下户，财尽无所输。
异籍幸可免，嫁母乃良图。牵车送出门，急若盗贼驱。
儿孙孙有妇，小大攀且呼。回头与永诀，欲死无刑诛。”
我时闻此言，为之长叹呜。天民固有穷，鳏寡实其徒仁政先四者，著在《孟轲》书。吾君务复古，旦旦师黄虞。
赦书求节妇，许与旌门闾。繄尔愚妇人，岂曰礼所拘。
蓬茨四十年，不知形影孤。州县莫能察，诏旨徒成虚。
而况赋役间，群小所同趋。奸欺至骨髓，公利未锱铢。
良田岁岁卖，存者唯莱污。兄弟欲离散，母子因变渝。
天地岂非大，曾不容尔躯。嗟嗟孝治主，早晚能闻诸。
吾言又无位，反袂空涟如。